khistorydata/jeongjo-sjw-relations huggingface dataset:
정조 17년
徐有大以都摠府言啓曰昨日宣仁門下鑰後東所部將金坪所告內本所軍士五名外一名加入云故聞極驚駭加入軍士金仁國卽爲捉來査問則渠以忠淸道天安郡新番騎兵今日入番次來到漏局則漏局騎兵已充元數不受故卽往東所得食夕飯欲爲出去之際以愚迷所致不知門鑰之已下未及出去見捉於本所點考之時至於此境此外別無可達之事云雖是騎兵門鑰已下之後省記外仍留闕中萬萬驚悚臣等不能檢飭惶恐待罪該所五衛將金箕衡部將金坪令該府拿問處之何如傳曰卿等推考郞官及部將拿處衛將年老何責曹司衛將汰去近來門禁蕩然之致應立軍外有此攔入之弊該門守門將及分軍部將査出令兵判拔例嚴勘草記兵判之近來闔眼可知爲先越捧一等可也
정조 17년
以柳和源金得遇金坪囚單子傳于洪仁浩曰付過放送
정조 17년
司憲府照目備邊司有司堂上尹行任矣傳旨內辭緣惶恐遲晩緘辭從重推考罪杖一百收贖公罪奉敎依允爲旀功議各減一等爲良如敎
정조 17년
癸丑九月初二日辰時上御誠正閣禮房承旨入侍時行都承旨徐邁修假注書洪樂游記注官承膺祚記事官徐有聞以次進伏命書傳敎曰諸承旨持公事入侍賤臣承命出傳行左承旨徐有大右承旨金履成左副承旨洪仁浩右副承旨兪漢寧同副承旨南公轍假注書宋知濂以次進前邁修等各奏公事命書判付訖上曰代押單子知申誤書矣仍命書榻敎曰當該承旨從重推考邁修曰水原闕里祠祭享時祝文以有押自該曹草記允下矣當初設施爲其子孫之所居也兼有闕里之地名也今此祀典實由義起臣不勝欽仰贊歎而至於守祠焚香之節旣令孔氏子孫主之則春秋享祀亦令孔氏主之恐合事宜況祝式中代押事體至爲重大鄕居幼學之擧命替行亦涉猥越臣意則一依尼城闕里祠例香燭祭品自官備送香室代押一款置之似好臣是該房而適有微見敢此仰達矣上曰卿言足備執藝之義令該曹草記稟處可也出擧條有大曰今番陵幸出宮時路由弘化門事命下矣隨駕軍兵及留陣軍兵當爲聚會而東西班祗送之際似有狹窄之患故敢此仰達矣上曰東西班以板廛屛門外通廣處爲之可也出擧條命仁浩書傳敎曰近因忠臣後裔收錄事思之每都政以軍功人子孫錄用互擧提飭而聞彦城之家時無在職者云是豈記錄之意乎別僉使金麟瑞老病亦難供職云其子中落職人今日政調用命退承史以次退出
정조 17년
行都承旨徐萬修齋宿行左承旨徐有大齋直右承旨金履成齋宿左副承旨洪仁浩齋直右副承旨兪漢寧齋宿同副承旨南公轍內閣直注書二員未差假注書宋知濂齋宿洪樂游齋直事變假注書李弘達仕
정조 17년
傳于南公轍曰軍士房承旨左副承旨入侍
정조 17년
徐有大以兵曹言啓曰因都摠府草記昨日宣化門下鑰後東所騎兵軍士一名加入該所衛將部將拿問處之事批旨內卿等推考郞官及部將拿處衛將年老何責曹司衛將汰去近來門禁蕩然之致應立軍外有此攔入之弊該門守門將及分軍部將査出令兵判拔例嚴勘草記兵判之近來闔眼可知爲先越俸一等可也事命下矣分軍書員及該所書員等處嚴加査實則軍士金仁國初則把定於漏局矣漏局以年老退送故更立他軍而金仁國未及出送門鑰已下竟致於省記外攔入之境分軍部將若能躬自檢飭照數出入豈有此理且金仁國旣是東所字內把定軍則所當自宣仁門入來忽自丹鳳門入來而該門守門將全不檢察無難許入至使一名攔入落留事之駭然莫此爲甚當該分軍部將李宗蕃守門將白光儀竝爲先汰去令該府拿問嚴勘何如傳曰李宗蕃白光儀俱是深北或水原之人云與京人之知而故犯有異特爲減等過齋後嚴棍徵勵可也
정조 17년
徐有大以摠戎廳言啓曰今九月初四日元陵行幸時各營諸色標下餘軍量宜作隊將官率領留待入直本營事自兵曹節目啓下矣本廳中軍李儒敬以摠管隨駕左部千摠趙蒙錫兼中軍權差標下軍五十名量宜作隊率領諸將官今月初三日申時量依例留待入直于鍊戎臺本營之意敢啓傳曰知道
정조 17년
徐有大以扈衛廳留都大臣左議政金履素意啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道
정조 17년
徐邁修以禮曹言啓曰水原闕里祠享日卜吉爲之以此定式可也事命下矣吉日令日官洪處中推擇則今九月初九日爲吉云以此日設行之意知委而此後享祀日字三九月上旬內擇吉擧行事分付雲觀何如傳曰允
정조 17년
兪漢寧以賑恤廳言啓曰中部衣廛一契任掌金光弼今月初二日本洞路傍得一歲遺棄女兒同里居良女孔召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
洪仁浩以義禁府言啓曰昌寧縣監洪景斗拿問處之密陽前府使李㝡源稍遠地方移配仍施禁錮之典領運萬戶金光德更令道臣嚴棍懲勵可也事命下矣洪景斗今方待命拿囚李㝡源慶尙道河東縣移配而前以他罪定配於道內彦陽縣依例發遣府羅將自彦陽縣執捉仍令押送于新定配所禁錮年限待稟旨定式施行金光德拿致營門嚴棍懲勵事分付該道道臣之意敢啓傳曰知道
정조 17년
以洪景斗囚單子傳于洪仁浩曰保放
정조 17년
刑曹啓目左邊捕盜大將趙圭鎭右邊捕盜大將趙心泰等處發緘取招則傳旨內辭緣惶恐遲晩所當照律施行是白乎矣係是二品而又有發緘取招以聞之命上裁何如判付啓越圭鎭段未承筵敎容有可恕分揀爲旀趙心泰段可謂兩罪俱發以不應爲事理重公律區別功議勘處後勿若是之意各別嚴飭爲良如敎又啓目訓鍊大將趙心泰御營大將李敬懋禁衛大將李漢豐等處發緘取招則傳旨內辭緣俱以惶恐遲晩所當照律施行是白乎矣係是二品臣曹不敢擅便上裁何如判付啓若非該房之不捧承傳於各營又非該曹之關甘知委於京外則將臣寧有故爲掩置道臣亦豈如是錯看乎當該色承旨該曹判堂還宮後竝捧現告以入爲旀將臣等段置粘尾於朝紙使之頒布則視若不見厥罪惟均以不應爲公律功議區別勘處爲良如敎
정조 17년
徐有大以兵曹言啓曰左邊捕盜大將趙圭鎭以善騎別將隨駕右邊捕盜大將趙心泰以訓鍊大將隨駕矣在前如此之時有曾經捕將權察之例限回鑾間留都御營大將李敬懋姑令權察何如傳曰允
정조 17년
徐有大啓曰因兵曹草記左邊捕盜大將趙圭鎭以善騎別將隨駕右邊捕盜大將趙心泰以訓鍊大將隨駕矣在前如此之時有曾經捕將權察之例限回鑾間留都御營大將李敬懋姑令權察事允下矣權察捕盜大將李敬懋卽爲牌招聽傳敎何如傳曰允
정조 17년
癸丑九月初三日辰時上御重熙堂左承旨左副承旨入侍時行左承旨徐有大左副承旨洪仁浩假注書洪樂游記注官金良倜記事官徐有聞以次進伏訖上命有大書傳敎曰慈殿慈宮問安以守宮承旨爲之承批後狀聞事分付有大曰守宮大將弘化門內留住事命下矣從事官則曾於敦化門內留住今番則何以爲之乎上曰從事官依例巡邏於敦化門內大將則出宮後移住敦化門內可也命仁浩讀公事書判付訖命退承史以次退出
정조 17년
行都承旨徐邁修坐行左承旨徐有大坐右承旨金履成坐左副承旨洪仁浩坐直右副承旨兪漢寧坐直同副承旨南公轍內閣直注書二員未差假注書宋知濂仕洪樂游仕直事變假注書李弘達仕
정조 17년
大駕詣元陵入齋室後內閣政院玉堂藥房口傳問安答曰知道
정조 17년
大駕詣元陵親祭後仍詣健元陵顯陵穆陵徽陵崇陵惠陵展謁罷入齋室後內閣政院玉堂藥房朝廷二品以上六曹堂上兩司長官口傳問安答曰知道
정조 17년
傳于徐有大曰京畿監司各務差使員入侍
정조 17년
傳于洪仁浩曰自陵所洞口至興仁之門捧上言
정조 17년
傳于徐邁修曰百官揷羽
정조 17년
元陵親祭敎是時亞獻官領府事蔡濟恭終獻官判付事朴宗岳贊禮禮曹判書閔鍾顯典祀官奉常正李羽晉陵司令鄭時養執禮校理李東稷執尊兵曹正郞尹魯東大祝直閣金祖淳祝史副司果鄭尙愚齋郞副校理尹致性贊者引儀金東覽李命心謁者引儀任希鐸謁者兼引儀許㬘贊引假引儀吳持常張思恭祭監監察洪亮猷趙永祥
정조 17년
癸丑九月初四日丑時元陵行幸入侍時行都承旨徐邁修行左承旨徐有大右承旨金履成左副承旨洪仁浩右副承旨兪漢寧同副承旨南公轍假注書宋知濂洪樂游記注官承膺祚記事官徐有聞一提學鄭民始檢校直提學徐有防徐鼎修原任直閣尹行任檢校直閣徐榮輔直閣金祖淳以次隨駕上具戎服乘輿出交泰門永淸門明政門降輿乘駕轎藥房提調徐有防進奏曰日間聖體若何上曰一樣矣有防曰夜漏未撤曙色尙遠此時勞動下情悶然遞馬所暫爲駐駕待曉進發似好故敢此仰達矣上曰依前暫住於遞馬所以此分付可也大駕出弘化門由興仁之門到遞馬所歷臨東廟行再拜禮東西翼廊碑閣奉審訖御小次命有大書傳敎曰東廟守直官守僕等考例施賞上曰差待曙色當前進以此分付少頃進發御晝停所上曰軍兵盡爲食代後當爲初嚴以此知悉日出後上乘馬進發御元陵齋室上曰親押後卽當展謁諸執事及百官使之整齊各陵獻官處必以親祭時同時行祀之意分付可也上具翼善冠淺淡服親押訖敎邁修曰禮房承旨奉香祝先詣可也上乘輿詣紅箭門外降輿就板位行四拜禮仍詣陵上奉審拱立移時玉色悽愴次詣碑閣奉審仍詣盥洗位盥洗訖詣丁字閣行初獻禮詣神位前三上香執爵獻爵大祝讀祝文訖上出就板位亞獻官蔡濟恭終獻官朴宗岳行禮如儀訖上行再拜禮仍詣望燎位禮儀使告禮畢上還就紅箭門內行辭陵禮訖乘輿敎仁浩曰百官使之先詣健元陵以爲次次先詣之地可也領議政洪樂性進前曰日吉辰良動駕萬安禮展仙寢聖慕克伸區區下情不勝欣忭而臣幸至今不死得以參班於駿奔之列尤倍愴感矣勞動之餘聖體若何上曰是年是月展謁本陵愴慕之懷益無以形言各陵行禮時以卿衰老何以隨參乎先卽退休依幕好矣樂性曰聖敎及此謹依下敎而穆陵行禮時臣欲爲隨參粗伸一分下情矣上曰唯樂性曰日氣雖晴佳七陵陵上一時奉審恐或有欠於大聖人保嗇之道伏望間使大臣替行焉上詣健元陵行四拜禮陵上碑閣丁字閣奉審訖次詣徽陵行四拜禮有防曰七陵展拜勞動將過多早夜動駕之餘下情誠爲悶迫陵上登陟易致汗候伏望深軫保嗇之方焉上曰右相入侍右議政金憙進前上敎憙曰各陵展謁後還宮似致日暮本陵陵上卿須替行奉審可也上詣丁字閣奉審訖上曰戶判與陵司入侍賤臣承命出傳戶曹判書沈頤之本陵令徐有曾偕入進前上敎頤之曰今番修改處詳奏可也頤之指役處以對上親自周覽訖次詣穆陵行四拜禮訖詣大王陵上次詣王后陵上次詣王后陵上碑閣丁字閣奉審訖次詣顯陵行四拜禮詣丁字閣奉審訖上曰朴判府事入侍判府事朴宗岳進前上敎宗岳曰陵上碑閣奉審卿須替行可也上詣惠陵行四拜禮詣丁字閣奉審訖上曰右相入侍憙進前上曰陵上碑閣卿須奉審可也上詣崇陵行四拜禮詣陵上碑閣丁字閣奉審訖步出紅箭門外乘輿宗岳憙等進前曰臣等依下敎顯陵徽陵惠陵陵上碑閣一體奉審則俱無頉矣上曰唯宗岳等曰禮展仙寢聖慕克伸早夜動駕玉體萬安下情欣忭何可勝達陵上奉審輒皆親行登陟之際勞動旣多聖體若何上曰別無所損矣上御本陵齋室命宣饌侍衛諸臣還宮時至通禮啓請外辦上改具戎服乘輿命領府事入侍領府事蔡濟恭進前曰是年是月以聖上不匱之孝思展禮仙寢聖慕克伸侵夜動駕勞動過多聖體若何上曰今日展誠一愴一感矣當下識意之句卿須聯䪨賡進可也命退命仁浩書傳敎曰今日展省元陵冞增我感月正眞殿之拜特施拔例之賞典於駿奔之諸臣者一則推先王之恩一則寓是年之感況是年又値是月豈比於月正乎親祭時亞獻官領府事蔡濟恭終獻官行判中樞府事朴宗岳各熟馬一匹面給贊禮禮曹判書閔鍾顯禮房承旨徐邁修各半熟馬一匹賜給執禮李東稷大祝金祖淳竝加資其餘諸執事竝上弦弓一張賜給左通禮柳右通禮李羽逵贊儀李衡弼竝陞敍贊引贊者謁者各加一資資窮者代加本陵官令鄭時養陞敍參奉李度翼陞六局內各陵官竝各加一資前導守僕及本陵首守僕帖加成給其餘守僕及守護軍竝考例施賞而本陵守僕加數今番隨駕將士等還宮後各試射放以此分付上曰元陵參奉陞六令該曹口傳擧行出榻敎上過惠陵洞口降輿敎曰此非陵上相望之地而特下輿以過者昨夏事以後予意有在史官詳載記注可也上乘馬進發至泰陵洞口命邁修曰馳詣泰陵康陵奉審以來上御晝停所敎曰京畿監司各務差使員入侍賤臣承命出傳京畿監司鄭昌順廣州府尹徐有臣楊州牧使李東馨坡州牧使李栢然高陽郡守吳載重偕入進伏各奏職姓名訖上敎昌順曰沿路民邑人弊如有可達者卿其詳陳可也昌順曰秋事大登別無民弊邑瘼之可以仰達者矣上曰差使員各陳所懷可也有臣曰廣州自是保障重地本邑民丁盡爲本邑之軍事理當然而畿營標下軍保守禦廳京標下軍保木覓山烽燧軍保等名色昔之所無者近忽有之歲漸增多本邑軍丁由是而日就耗縮殊無意義合有變通從今以後無論某衙門某名色凡係軍丁之自他來侵者一切防塞永爲定式恐不可已故敢此仰達矣上曰令廟堂稟處可也出擧條東馨曰本州穀簿中小麥爲二千餘石而民皆不願受蓋不宜於農糧故也若量宜分數以租代捧則衆民之願敢此仰達矣上曰令廟堂議于道伯稟處可也出擧條東馨曰向者守禦廳大操令出之後臣點閱軍械則束伍軍十六哨所掌布帳一百四十餘浮銅爐口一百六十餘坐而停操已經三十餘年之久故朽弊閪失蕩然無存誠爲寒心若徵於各哨卒伍則指徵無處欲自本州措置則邑力凋殘拮据無策如得某樣錢無邊貸下則自有善爲區處措備之道矣上曰令道伯論理狀聞可也出擧條栢然載重等曰本邑則姑無弊瘼可達者矣命仁浩書傳敎曰京畿監司鄭昌順豹皮一令地方官楊州牧使李東馨鹿皮一令竝依例賜給命退昌順等以次退出命宣饌侍衛諸臣上乘馬進發由興仁之門弘化門命仁浩書傳敎曰今番隨駕將士試射放時將臣以下將官將校隨駕各廳武臣試射當親臨試取而砲放則若用別試射例分設初會試未入格者必夥然依賞中日例各其營大將試取後一中以上拔例別單書入自再明日試取事分付上入永淸門還內諸臣以次退出
정조 17년
癸丑九月初四日酉時上御重熙堂左副承旨同副承旨持上言入侍時左副承旨洪仁浩同副承旨南公轍假注書洪樂游記注官承膺祚記事官徐有聞以次進伏訖上曰上言皆持入乎仁浩曰猥濫外方持入矣命讀奏書判付訖仍敎曰令各該司趁卽回啓毋使遠人有留連之弊可也命退承史以次退出
정조 17년
行都承旨洪明浩坐行左承旨李儒敬坐直右承旨洪仁浩坐左副承旨兪漢寧坐直右副承旨南公轍坐同副承旨李鼎德在外注書二員未差假注書宋知濂仕直洪樂游仕事變假注書李弘達仕
정조 17년
大殿王大妃殿惠慶宮中宮殿內閣政院玉堂藥房朝廷二品以上六曹堂上兩司長官翌日口傳問安答曰知道
정조 17년
藥房提調徐有防副提調徐邁修啓曰祗謁仙寢聖慕克伸歷拜諸陵勞動亦多侵曉動駕向夕還宮伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李儒敬啓曰備邊司郞廳來言今日賓廳日次而問安相値不得來會云矣敢啓傳曰知道
정조 17년
兪漢寧啓曰大司憲曺允大大司諫林濟遠旣入闕中不爲傳啓直爲出去事甚未安竝推考警責仍卽牌招除在外未署經外兩司未肅拜諸臺一體牌招何如傳曰允
정조 17년
洪仁浩啓曰初三日刑曹緘辭啓目判付內若非該房之不捧承傳於各營又非該曹之關甘知委於京外則將臣寧有故爲掩置道臣亦豈如是錯看乎當該色承旨該曹判堂還宮後捧現告以入事命下矣當該承旨則前承旨李書九該曹判堂則兵曹判書鄭好仁矣敢啓傳曰從重推考
정조 17년
吏曹口傳政事以李慶翼爲司饔主簿
정조 17년
承旨前望單子入之洪明浩李儒敬李鼎德落點
정조 17년
以宋知濂囚單子傳于洪仁浩曰分揀放送
정조 17년
有政吏批判書金思穆進參判徐鼎修式暇參議李勉兢進承旨南公轍進以李龜雲爲校理以李文源爲平市提調李肇源爲軍資正文躍淵爲司藝金熙善爲禮曹佐郞許霔爲石城縣監南志彧爲海南縣監丁範祖爲禮曹參判朴宗龜爲永禧殿參奉李承翼爲元陵參奉校理李東稷直閣金祖淳已上今加通政加資事承傳校書副正字金鍚泰單付
정조 17년
兵批判書鄭好仁病參判閔台爀病參議睦萬中病參知李師濂入直進承旨李儒敬進以許容爲蔚山監牧官同知李春亨副司直徐邁修徐有大金履成副司果鄭東觀已上單付
정조 17년
以海南縣監望筒傳于南公轍曰難治之邑雜付生手道內有治績剛明蔭武守令中另擇相換仍令除朝辭赴任
정조 17년
吏批海南縣監南志彧益山郡守鄭杆相換
정조 17년
以尹得逵爲摠戎中軍
정조 17년
洪仁浩啓曰卽者刑曹郞廳來言昨日動駕時衛外擊錚人開坐捧供事命下而判書李得臣有身病不得開坐云卽爲牌招開坐何如傳曰參判亦似然矣參議開坐捧入
정조 17년
刑曹啓目擊錚人李氏原情云云所供如此上裁何如判付啓果如所供以渠家操心異於他人之地處乃敢爲此乎嚴飭道伯卽爲詳覈啓聞以爲嚴處之地爲良如敎又啓目擊錚人宋德珠原情云云所供如此上裁何如判付啓令道伯決給爲良如敎又啓目擊錚人幼學韓錫朝原情勿施考律重勘童蒙金㴟原情勿施童蒙金孟得原情勿施所當重勘而年未及丁放送何如判付啓依允爲旀金段査處爲旀金孟得段渠父所負如果備納而未納者非渠所可當決處事分付爲旀近來猥濫擊錚嚴禁之時今此三供比嚴禁之前雖或稍減猶且不知止戢更爲嚴飭該府另加考喧俾有令行禁止之實效爲良如敎
정조 17년
李儒敬以兵曹言啓曰依下敎今番行幸時隨駕內吹螺赤及龍虎營兼內吹等處木綿依例施賞之意敢啓傳曰知道
정조 17년
李儒敬以兵曹言啓曰今番行幸時隨駕將校軍兵各差備等犒饋依定奪以乾物分給之意敢啓傳曰知道
정조 17년
李儒敬以壯勇營言啓曰今番陵幸時本營隨駕將校軍兵乾犒饋依定式磨鍊分給之意敢啓傳曰知道
정조 17년
李儒敬以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 17년
李儒敬以御營廳言啓曰隨駕駕前別抄及將校軍兵等處依定奪乾犒饋磨鍊分給之意敢啓傳曰知道
정조 17년
李儒敬以守禦廳言啓曰今番隨駕招搖旗差備將校軍兵等犒饋依傳敎以乾物磨鍊分給之意敢啓傳曰知道
정조 17년
李儒敬以摠戎廳言啓曰今番隨駕本廳招搖旗差備將校軍兵等處依兵曹定奪以乾犒饋磨鍊分給之意敢啓傳曰知道
정조 17년
洪仁浩以義禁府言啓曰海南縣監李運春不可拿問而止爲先徒配仍施禁錮之典年數草記稟旨事命下矣李運春時在任所云忠淸道忠州牧連原驛徒三年定配而依例發遣府羅將自海南縣執捉仍令押送配所禁錮事年限依反作守令例似當以五年禁錮施行而事係定式上裁何如傳曰允限三年可也
정조 17년
行判中樞府事朴宗岳伏以我聖上不匱孝思仰格蒼穹祗謁仙寢克伸聖慕天氣淸朗鑾蹕穩旋伏況以日辰則良吉以年時則豐稔斂時五福敷錫厥庶民傾城士女夾道相慶忻忻然瞻羽旄之美騰無疾之頌臣適忝陪扈忭祝倍切迺者伏見傳敎下者臣名亦在於論賞之列至蒙錫馬之盛典臣伏地惶愧靡所容措嗚呼今年是何年也我殿下羹墻之思於是乎冞篤親勞玉趾利成奠獻臣猥以先朝簪履之遺獲參享班駿奔之列私心榮愴已不可勝達而初無一分勞勣之可紀則今此恩賚胡爲而及於臣身也聖念雖出於感舊臣心實慙於罔功玆敢短箚陳籲伏乞聖明俯賜諒察亟命收還以安私分幸甚幸甚取進止答曰省箚具悉卿懇錫馬之命所以表此年而識予意在卿等亦想與切榮感何用辭爲安心領受仍傳曰此批答遣史官傳諭
정조 17년
癸丑九月初五日辰時上御誠正閣左副承旨兵曹判書同爲入侍時左副承旨洪仁浩假注書洪樂游記注官承膺祚記事官徐有聞兵曹判書鄭好仁以次進伏訖上曰各營軍兵射放皆於明日內畢試乎好仁曰然矣上曰他承旨入侍出榻敎膺祚承命出傳右副承旨兪漢寧進伏好仁曰今此元陵行幸時隨駕將士軍兵試射放事命下矣隨駕武臣五十九員侍衛各差備將士四十六人壯勇營將官將校一百八十八人扈衛廳將校三人龍虎營將官將校四百五十三人訓鍊都監將官將校一百十五人禁衛營將官將校六十九人御營廳將官將校六十一人守禦廳將校四人摠戎廳將校六人京畿監營將校七人帳殿應射次自各其營門修正試記以待壯勇營軍兵一千四百五十名該營大將明日試取於北營本曹雜色軍二百八十名扈衛廳軍兵七名龍虎營軍兵四百八名臣與禁軍別將明日試於慕華館訓鍊都監軍兵三千三百三十三名該營大將明日試取於洗馬坪禁衛營軍兵一千二百五十七名該營大將明日試取於南別營御營廳軍兵九十八名該營大將明日試放於南小營守禦廳軍兵十七名守禦使明日試放於訓鍊院摠戎廳軍兵八十七名摠戎使明日試放於鍊戎臺京畿監營軍兵一百十一名該監司明日試放於新營而入格別單使各其營修正以入事分付在前別試射時宗宰有帿箭一巡應試之例今番則隨駕諸臣依此例應射之意分付何如上曰依爲之出擧條命兵判先退好仁退出命仁浩書傳敎曰都承旨左承旨右承旨俱有實病云竝許遞前望單子入之待下批牌招察任命漢寧書榻敎曰政官牌招開政命退承史以次退出
정조 17년
癸丑九月初五日巳時上御重熙堂同副承旨入侍時同副承旨南公轍假注書洪樂游記注官承膺祚記事官徐有聞一提學鄭民始檢校直提學徐有防檢校直提學徐鼎修原任直閣徐龍輔檢校直閣徐榮輔金祖淳以次進伏訖民始等曰禮展仙寢聖慕克伸日吉辰良回鑾萬安勞動之餘夜間聖體若何上曰一樣矣民始曰奎章閣有修改處當於今月內擇吉爲之乎上曰閣內當有修改處耶民始曰雖非閣內簷桶之間多有雨漏處而其外簾帳鋪陳不可不修改矣上曰旣非閣內則待明春修改好矣命公轍讀公事書判付訖命退諸臣以次退出
정조 17년
行都承旨洪明浩坐行左承旨李儒敬坐直右承旨洪仁浩坐左副承旨兪漢寧坐右副承旨南公轍坐同副承旨李東稷坐直注書二員未差假注書宋知濂仕洪樂游仕直事變假注書李弘達仕
정조 17년
洪仁浩啓曰大司憲曺允大掌令權儐持平趙戄鎭南涑呈辭執義成德雨傳旨未下掌令姜鳳瑞在外監察茶時之意敢啓傳曰知道
정조 17년
洪明浩啓曰明日再明日國忌齋戒正日相値視事頉稟之意敢啓傳曰知道
정조 17년
傳于兪漢寧曰下直守令留待
정조 17년
傳于李儒敬曰都承旨左承旨入侍
정조 17년
傳于洪明浩曰在外承旨許遞
정조 17년
以執義成德雨正言李重蓮牌不進罷職傳旨傳于洪仁浩曰只推
정조 17년
傳于南公轍曰政官牌招開政
정조 17년
有政吏批判書金思穆進參判徐鼎修牌不進參議李勉兢式暇左副承旨兪漢寧進李東稷爲承旨鄭尙愚爲校理趙用鎭爲漢城判官李廷顯尹愭爲典籍西學訓導單韓光烈
정조 17년
兵批判書鄭好仁進參判申光履病參議睦萬中入直進參知李師濂病行左承旨李儒敬進副司直李鼎德金祖淳竝單付
정조 17년
洪明浩啓曰新除授同副承旨李東稷卽爲牌招察任何如傳曰允
정조 17년
李儒敬啓曰今番行幸時隨駕將士試射親臨爲之事命下矣以何日爲之乎敢稟傳曰初九日爲之處所春堂臺爲之服色則依瑞蔥臺例以隨駕服色爲之事分付
정조 17년
以通津孔世友等上言回啓傳于李東稷曰上言與回啓勿施付之道伯相考決給事分付
정조 17년
以忠州幼學李春英上言回啓傳于李東稷曰上言與回啓勿施付之道伯相考決給事分付
정조 17년
李東稷以弘文館言啓曰新除授校理李龜雲時在慶尙道禮安地經筵入番事緊請斯速乘馹上來事下諭傳曰依啓
정조 17년
李儒敬以兵曹言啓曰本曹草記分軍部將李宗蕃丹鳳門守門將白光儀竝汰去拿問嚴勘事批旨內李宗蕃白光儀俱是深北或水原之人云與京人之知而故犯有異待爲減等過齋後嚴棍懲勵可也事命下矣依傳敎李宗蕃白光儀各嚴棍十五度懲勵之意敢啓傳曰知道
정조 17년
李儒敬以兵曹言啓曰忠翊衛將李春亨謂以病勢危篤急於歸家治療呈狀乞遞病勢旣如此則宿衛輪番之任不可久曠改差何如傳曰允
정조 17년
李儒敬以兵曹言啓曰忠淸道忠州居前五衛將鄭光賓上言啓下臣曹而限內不爲現身依定式勿施之意敢啓傳曰知道
정조 17년
李儒敬以兵曹言啓曰全羅道泰仁居幼學金致鳳上言啓下臣曹而判付內詳考京籍卽爲依他例爲之仍令草記事判下矣觀此上言內辭緣則其祖正憲再旭今年恰滿百歲已蒙同樞追榮之典而今正月以年滿百歲者加階賜宴惠澤旁流而居在僻遠未及聞知縣官抄報偶然見漏秋後始聞追報則自營門雖令設宴賜樂其奈後時之故未及登聞加資之典未免獨漏覃恩之錄亦未廁名令該曹許畀一職之銜事得蒙天恩云矣今此正憲金再旭年歲幾許移文京兆使之考籍則今年果爲百歲的實而旣經同知又蒙追榮之典今又以願畀一職之銜爲籲一職之銜卽知中樞銜也知中樞自是峻秩故取考大典通編則京官職條有曰老職資憲毋論文蔭武未經四品實職人勿付知事矣金再旭年滿百歲實是稀有之事而旣未經四品實職又無可據之他例則知中樞之銜有違法典不可輕議置之加資一款令吏曹稟處而月正元日特下傳敎京外百歲以上特加一資令本道賜米設宴凡在守土之臣孰不欽仰贊頌思所以奉揚惠澤惟恐或漏而至於金再旭全然不知致有其孫之駕前呼籲該色守令若能惕念知委所居雖曰僻遠寧有見漏之理事之駭然莫此爲甚不飭之當該道臣從重推考該邑守令拿問嚴勘何如傳曰允百歲老人何論四品履歷乎知中樞特爲除授今日政仍爲追榮新印覃恩錄添入給宴需食物設宴依已施之例擧行事卽爲行會該道道臣擧行後緣由仍令狀聞可也
정조 17년
李東稷以吏曹言啓曰全羅道泰仁幼學金致鳳爲其祖再旭以年滿百歲見漏於今春抄啓中未蒙加資之典云而自兵曹旣有令臣曹稟處事已蒙允下矣百歲老人之加階一資已有定式依他例一體施以加資之典何如傳曰允
정조 17년
兵批再政知事金再旭同知羅碩弼單付
정조 17년
李儒敬以兵曹言啓曰依傳敎今番隨駕軍兵及各差備等鳥銃一中以上入格之類單子書入之意敢啓傳曰知道頒賞日待令可也
정조 17년
李儒敬以壯勇營言啓曰今番元陵行幸時隨駕武藝別監及馬步軍兵柳葉箭一巡鳥銃三放試取一中以上入格別單書入之意敢啓傳曰知道頒賞日待令可也
정조 17년
李儒敬以訓鍊都監言啓曰今日洗馬坪馬步軍兵等試射放時其中射砲手已畢試之類先爲別單修入之意敢啓傳曰知道頒賞日待令可也
정조 17년
李儒敬以禁衛營言啓曰今日本營騎士及京鄕軍兵等試取後得中之類別單書入之意敢啓傳曰知道頒賞日待令可也
정조 17년
李儒敬以禁衛營言啓曰本營哨官金慶源身病甚重勢難察任改差何如傳曰允
정조 17년
李儒敬以御營廳言啓曰本廳隨駕騎士軍兵等試射放後鳥銃一中以上得中之類別單書入之意敢啓傳曰知道頒賞日待令可也
정조 17년
李儒敬以守禦廳言啓曰今此隨駕軍兵試放時本廳軍兵等鳥銃入格人姓名別單書入之意敢啓傳曰知道頒賞日待令可也
정조 17년
李儒敬以摠戎廳言啓曰今番隨駕本廳軍兵等砲放設行後一中以上得中之類別單書入之意敢啓傳曰知道頒賞日待令可也
정조 17년
洪明浩以司饔院監膳提調意啓曰各殿宮日下生雉因傳敎全數代封矣今則秋節已深山雉漸出今日爲始日下生雉依例復舊封進之意敢啓傳曰知道
정조 17년
洪明浩以奉常寺都提調提調意啓曰東籍親耕田所種稻豆太皮唐黍四種今九月望間當爲成熟之意敢啓傳曰攝刈
정조 17년
李儒敬以義禁府言啓曰保放罪人洪景斗還囚捧供之意敢啓傳曰知道
정조 17년
李儒敬以義禁府言啓曰京畿徒流案中永宗鎭勿限年定配罪人洪時濟閔致謙名下放字書下矣洪時濟閔致謙卽爲放送事分付該道道臣之意敢啓傳曰知道
정조 17년
吏曹啓目粘連尙州居童蒙李宜大上言回啓云云上言內辭緣置之何如判付啓其時道臣査出指名現告推考士人李齊華收用以示信令之意爲良如敎又啓目粘連木川居幼學曺光裕等上言回啓云云上言內辭緣詳考京籍後更爲稟處何如判付啓老人之事有不可知今日內取考京籍仍於今日政下批爲良如敎又啓目粘連楊州居訓鍊都監哨官洪普泳上言回啓云云上言內辭緣置之何如判付啓始果出六直付訓主此非實職而何況訓局哨官異於各營曾有東班職遷轉之例者乎該牧之置之勿施未諳格例之致而卿曹回啓亦豈可循用乎洪允健一體加資今日政下批爲良如敎又啓目粘連平壤幼學李震秀等上言回啓云云上言內辭緣置之何如判付啓單付同知皆已追榮近因大臣筵奏定式有此界限是如乎名雖單付人是班族則欲蒙一視之典事理固然分付各該道臣抄出班族狀聞後依實同知例一體追榮爲旀此人等段先爲許施今日政下批爲良如敎
정조 17년
禮曹啓目粘連尙州幼學安光履等上言回啓云云金鎰之女施以棹楔之典事係恩典不敢擅便金仁俊孝行該道臣自當採取登聞今姑置之爲白乎矣若其實蹟可合登聞則關飭該道待歲首擧行何如判付啓依回啓施行爲旀故義士金鎰女卓越之蹟觀於豎置白碑以待後來公議之一事尤可驗節行之外識慮之超等由前由後合有旌贈之擧而向見道狀欲施未施者出於愼惜之意多士之呼籲如此大同之輿論可知特施表閭之典以樹風聲爲良如敎又啓目粘連南原幼學李可春上言回啓云云詩山君正淑尙未議諡則節惠之典恐當一依嵩善正灇例許施是白乎矣事係恩典上裁何如判付啓節惠之典不施於詩山君而何爲哉況旀嵩善正諸宗臣俱已爲之亦不可一爲一否依回啓施行宣諡時遣禮官致祭爲良如敎又啓目粘連全州幼學李達培上言云云聖祖誕降之基不可以一儒生之言輕議令道臣博考文蹟狀聞後稟處何如判付啓令道臣親審基址廣考文蹟狀聞事分付爲良如敎
정조 17년
兵曹啓目南平幼學羅碩弼上言回啓內辭緣置之羅碩弼罪狀令道臣考律嚴處何如判付啓令吏曹考其班閥如果當爲不待該道狀聞依俄下傳敎爲之事分付爲良如敎
정조 17년
兵曹啓目粘連東部居良人金處九上言回啓內辭緣云云上言內辭緣置之何如判付啓從軍回甲且經權管年之未滿八十何足較計特爲依願施行爲良如敎又啓目粘運平山居幼學金仁龜上言回啓內辭緣置之其罪狀令道臣考律勘處何如判付啓依南平羅碩弼上言判付施行吏曹竝以知悉爲良如敎
정조 17년
刑曹啓目䊀連向前申召史上言內辭緣勿施自臣曹考律嚴爲何如判付啓猥越雖甚絶塞女人何足責以法理乎眞所謂無告之民也分付畿伯看作有勢之京族着意推給俾朝家爲渠家收錄之擧有終始之實惠爲良如敎
정조 17년
禁府啓目昌寧縣監洪景斗原情云云問目內辭緣泛稱遲晩刑推得情何如判付啓除刑推議處爲良如敎又啓目楊根郡守尹行醇原情云云傳旨內辭緣泛稱遲晩刑推得情何如判付啓分揀放送爲良如敎
정조 17년
癸丑九月初六日辰時上御熙政堂都承旨左承旨留待守令同爲入侍時行都承旨洪明浩左承旨李儒敬假注書宋知濂記注官金良倜記事官徐有聞殷山縣監權中憲興陽縣監朴宗正石城縣監許霔益山郡守南志彧以次進伏訖上命書傳敎曰未下直守令當日辭朝又命書傳敎曰留待守令入侍出榻敎上命右承旨入侍良倜承命出與右承旨洪仁浩偕入進伏上命守令進前中憲進前奏職姓名上曰須殫心做治也宗正進前奏職姓名上曰爾在抄啓已知爲人須各別做治也霔進前奏職姓名上曰此人誰之族也仁浩曰故持平霮之從弟也上曰向日水原應製高等儒生於爾爲誰也霔曰進士許暕臣之賤息也上曰曾經幾邑乎霔曰曾爲定山陜川矣上曰爾在湖邑當歉歲善於賙饑云故又有此恩除勿以邑小而或忽殫竭之心也志彧進前奏職姓名上命奏七事志彧歷奏七事上曰爾將何以做郡乎志彧曰當依七事做去矣上嚴敎曰依七事云者是豈成說乎爾若少不恪謹如今奏對之爲則當別般被勘矣上命明浩讀宣諭守令使之先退上命仁浩書判付訖命退諸臣以次退出
정조 17년
癸丑九月初六日申時上御重熙堂同副承旨入侍時同副承旨李東稷假注書洪樂游記注官金良倜記事官徐有聞以次進伏訖上命讀公事書回啓判付訖上曰承旨年今幾何東稷曰四十五歲矣命退承史以次退出
정조 17년
藥房提調徐有防副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李儒敬啓曰禁衛營將官來言今日本營軍兵日次私習云矣敢啓傳曰知道
정조 17년
李儒敬啓曰御營廳將官來言今日本廳軍兵日次私習云矣敢啓傳曰知道
정조 17년
李儒敬啓曰來十一日朝參日次矣敢稟傳曰停
정조 17년
洪明浩啓曰來十一日輪對日次矣敢稟傳曰爲之
정조 17년
傳于李儒敬曰軍士房承旨入侍
정조 17년
傳于李儒敬曰頒賞再明日爲之
정조 17년
李儒敬啓曰在前別試射時有時原任大臣入侍之例今番則何以爲之敢稟傳曰今番旣用賞試射例大臣入侍置之可也
정조 17년
李儒敬啓曰在前別試射時有宗宰磨鍊入侍之例今番則何以爲之敢稟傳曰今番旣用賞試射例宗宰置之可也
정조 17년
傳于洪明浩曰再明日試射相値九日製明日爲之通方外弘文提學待開門牌招
정조 17년
傳于李東稷曰坐直承旨入侍
정조 17년
傳于李東稷曰陽川縣令之代令該曹口傳差出
정조 17년
吏曹口傳政事以金鎜爲陽川縣令
정조 17년
李儒敬以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
李儒敬以訓鍊都監言啓曰步軍等鳥銃今已畢試別單修入之意敢啓傳曰知道頒賞日待令可也
정조 17년
李儒敬以訓鍊都監言啓曰今番元陵行幸時隨駕將校軍兵及武藝廳等犒饋依定奪以乾物磨鍊分給之意敢啓傳曰知道
정조 17년
李東稷以禮曹言啓曰卽接永禧殿官員所報則今此九日製時兩官俱欲觀光云莫重之地不可一時暫曠兩官赴擧時假官依定式令吏曹以成均館官員口傳啓下以爲推移入直之地何如傳曰允
정조 17년
癸丑九月初七日辰時上御重熙堂軍士房承旨入侍時行左承旨李儒敬假注書洪樂游記注官金良倜記事官徐有聞以次進伏訖上曰再明日試射時應射將官軍兵當分所試取各爲分排磨鍊以入而頒賞亦於其日足可爲之乎儒敬曰日勢優可爲之矣上曰然則伊日當頒賞矣儒敬曰畿伯各務差員當入於應試乎上曰唯命書榻敎曰右承旨入侍賤臣承命出傳右承旨洪仁浩隨入進伏命讀公事書判付訖命退承史以次退出
정조 17년
癸丑九月初七日巳時上御重熙堂右副承旨入侍時右副承旨南公轍假注書洪樂游記注官金良倜記事官徐有聞以次進伏訖上命公事書判付訖公轍曰同罪未敍人隨卽提稟事曾有定式矣前御史李肇源尹魯東旣已蒙敍除職而鄭東榦係是同罪故敢此仰達矣上曰敍用可也出擧條命退承史以次退出
정조 17년
癸丑九月初七日午時上御重熙堂軍士房承旨入侍時行左承旨李儒敬假注書宋知濂記注官金良倜記事官徐有聞以次進伏訖上曰試記則依此爲之分所試官望以文一武三擬入可也儒敬曰壯勇營從事應射云他營從事官亦皆應射而入於何試記乎上曰從事官入於將官之上可也上命退承史以次退出
정조 17년
癸丑九月初七日酉時上御重熙堂坐直承旨入侍時同副承旨李東稷假注書洪樂游記注官金良倜記事官徐有聞以次進伏訖上曰明日試場泮長進去與否知入泮長雖進去同成均必爲進去橫竹挾冊各別嚴禁明倫堂如狹窄丕闡堂竝爲許入事分付可也命退承史以次退出
정조 17년
行都承旨洪明浩坐行左承旨李儒敬坐直右承旨洪仁浩坐直左副承旨兪漢寧坐右副承旨南公轍坐同副承旨李東稷坐注書二員未差假注書宋知濂仕洪樂游仕直事變假注書李弘達仕
정조 17년
洪明浩啓曰明日殿座相値視事頉稟之意敢啓傳曰知道
정조 17년
李儒敬啓曰今此試官望中時無職名人令該曹口傳付軍職何如傳曰允
정조 17년
傳于李儒敬曰軍士房承旨右副承旨入侍
정조 17년
洪明浩啓曰弘文提學閔鍾顯牌不進推考傳旨今方捧入而九日製命下之後如是違牌不卽擧行事甚未安更卽牌招何如傳曰允
정조 17년
洪明浩啓曰弘文提學閔鍾顯再牌不進推考傳旨今方捧入而九日製命下之後連違召命事甚未安所當更請牌招而係是一日三牌何以爲之敢稟傳曰更爲牌招
정조 17년
洪明浩啓曰弘文提學閔鍾顯旣已承牌矣奎章閣提學藝文提學一體牌招同參考試曾有定式而藝文提學洪良浩在外奎章閣提學鄭民始卽爲牌招以爲同參考試之地何如傳曰允
정조 17년
傳于洪明浩曰左副承旨持此御題與弘文提學偕往泮宮試取以來
정조 17년
李儒敬啓曰兵曹郞廳來言耀金門北水閣水勢漲溢當爲開鑰云矣依定式除標信開閉之意敢啓傳曰知道
정조 17년
李儒敬啓曰兵曹郞廳來言敦化門弘文館兩處水門水勢漲溢當爲開鑰云矣依定式除標信開閉之意敢啓傳曰知道
정조 17년
傳于洪明浩曰近日日候稍暖雖幸霜信之差退以其時則收藏而朝者轟燁無異盛夏凡屬修省之節寧過宜無不及雖非十月豈忽求助上而時政闕遺下而官師愆纇必有可以有裨於修省者此意令三司言責諸臣知悉各陳對揚之良箴
정조 17년
兪漢寧以成均館行大司成意啓曰凡於科擧之時久任直講典籍例當輪回爲入門官而今初八日儒生課試時直講未差典籍尹悌東奉命在外直講未差之代令該曹卽爲口傳差出何如傳曰直講仍任先進去後謝恩可也
정조 17년
吏曹口傳政事直講李肇源仍任事承傳
정조 17년
兪漢寧啓曰臣與弘文提學閔鍾顯偕往泮宮儒生試取收券六百八十七張捧入之意敢啓傳曰知道
정조 17년
李儒敬以訓鍊都監言啓曰今九月春塘臺殿座時因兵曹節目金虎門軍一百四十名除出一百名把摠金魯岳哨官尹宅性率領觀豐閣前路列立馬路作門四十名哨官金宗赫率領春塘臺下及各門分把雜人一切嚴禁事畢後還入直所而待標信擧行之意敢啓傳曰知道除標信擧行可也
정조 17년
李儒敬以禁衛營言啓曰明日春塘臺親臨試射時集賢門入直把摠具綱弘化門入直哨官吉殷春當爲應試矣應試間集賢門則出番把摠李烷弘化門則出番哨官李彦豐待標信姑令代直而畢試後還入直之意敢啓傳曰知道
정조 17년
洪仁浩以成均館同知館事意啓曰泮試事體至爲嚴重赴擧儒生無敢挾冊橫竹自底犯科之意臣於儒生未入門之前屢次另飭及其入門之後又因試所承旨奉傳聖敎招致庭下丁寧曉諭矣挾冊果無現捉橫竹則儒生李是鑄趙哲永柳誨徐恭修李漢石五人俱爲犯禁而是鑄哲永誨等或手持或袖藏而其中恭修漢石兩人橫吸過前少無顧畏之意揆以士習尤極痛駭分輕重是鑄哲永自四館停擧恭修漢石則爲先停擧後捉移法司以爲照律之地而至於柳誨係是朝官移義禁府處之何如傳曰允
정조 17년
領中樞府事蔡濟恭箚曰伏以六龍晨戒履玆霜露行祀元寢聖慕無窮仍又躬審諸陵自辰過午不恤玉趾之勞在列臣工扈駕軍校孰不相顧而語曰烝哉我王永言孝思孝思維則也哉嗚呼繞樞之百年空回獻鏡之舊節重臨如臣之老猶不死恒抱褥蟻之願者幸蒙我聖上愛及犬馬之恩特授亞獻之任臣拜跪隧閣之前奉進黃流之爵怳然若集慶堂中日三奉湯之時榮感之餘摧咽曷勝是年是月臣之忝叨是任罔非聖上特念舊日之眷而迺聖上反以天厩華蹄頒及於臣有若酬勞然者未知何故也噫臣之一身無處非恩無事非恩無日非恩無時非恩而今此恩賜又是臣義難晏然者也理宜卽上一箚備陳怵惕之情兼乞收還之命而偶自日前身嬰毒感神識迷亂言語短澁由中之懇無路形出一日二日以格外上賞殆若固有此又臣罪今始艱辛抖擻冒陳情實伏乞先收匪分之賜與仍治稽慢之臣罪以愼賞典以勵臣分焉取進止答曰省箚具悉卿懇以卿俾參奉璋之列意豈徒然見卿箚辭益感予心然錫馬之擧非爲卿也卽所以重其禮也寓予志也卿豈辭爲安心領受美疴益獲勝節耶更冀愼護仍傳曰此批答遣史官傳諭
정조 17년
癸丑九月初八日巳時上御暎花堂左承旨右承旨入侍時行左承旨李儒敬右副承旨南公轍假注書洪樂游記注官承膺祚記事官徐有聞以次進伏訖上命讀公事書判付訖上敎儒敬曰明日開門差早軍兵使之早入可也儒敬曰侍衛服色依前只佩劍磨鍊乎上曰唯命退承史以次退出
정조 17년
癸丑九月初八日未時上御暎花堂九日製科次入侍時右承旨洪仁浩右副承旨南公轍假注書洪樂游記注官承膺祚記事官徐有聞一提學鄭民始檢校直提學徐有防弘文提學閔鍾顯檢校直提學徐鼎修檢校直閣徐榮輔副校理尹致性修撰高宅謙以次進伏訖上曰弘文提學進前考試一提學檢校直提學分考可也上曰試所承旨及同成均入侍賤臣承命出與左副承旨兪漢寧同成均李秉鼎偕入進伏漢寧曰今日奉御題開場便是帳殿親試事體何等嚴重而儒生輩不有飭禁白衣橫竹無難入場者至於六人之多已自本館草記論罪而其中令柳誨身爲朝官肆然冒犯尤極駭然所當重勘而本院請推之外無他可施之罰何以爲之乎上曰拿處可也出擧條漢寧曰陞補之逐朔設行朝家之前後申飭不啻嚴明而今年陞補只設初抄時屆季秋再抄之尙今不爲其在事體極爲未安前後大司成依定式禁推傳旨捧入未寒前趁卽畢試之意更加嚴飭何如上曰依爲之出擧條上敎秉鼎曰儒生入門數幾何秉鼎曰二千三百五十七人矣上曰紛拿之弊比前何如秉鼎曰入場時各別申飭而前後飭敎旣嚴故果不如前雜亂而隨從挾冊無一見捉矣鍾顯曰盡爲考券矣命拆祕封訖仍命書傳敎曰九日製居首表三下一生員韓錫春直赴會試三下進士金碩鉉賦三下幼學洪顯圭給二分表草三下生員成永愚進士沈魯崇鄭日泰李源明賦草三下幼學李益顯李鳳會各給一分上曰臨殿已久試券隨捧卽入爲敎則屢次申飭而何其遲滯乎命書傳敎曰試所承旨推考命退諸臣以次退出
정조 17년
行都承旨徐邁修坐行左承旨李儒敬坐直右承旨洪仁浩坐左副承旨兪漢寧坐右副承旨南公轍坐同副承旨金祖淳坐直注書二員未差假注書宋知濂仕洪樂游仕直事變假注書李弘達仕
정조 17년
洪仁浩啓曰合辭許久闕啓事甚未安除在外未署經外未肅拜兩司諸臺竝卽牌招何如傳曰允
정조 17년
李儒敬啓曰禁衛營將官來言今日本營軍兵日次私習云矣敢啓傳曰後日次爲之
정조 17년
李儒敬啓曰御營廳將官來言今日本廳軍兵日次私習云矣敢啓傳曰後日次爲之
정조 17년
兪漢寧啓曰明日常參經筵取稟傳曰停
정조 17년
以禁衛營習陣單子傳于李儒敬曰後日次爲之
정조 17년
承旨前望單子入之徐鼎修金祖淳落點
정조 17년
洪仁浩啓曰新除授都承旨沈煥之方入禁推現告中何以爲之敢稟傳曰許遞前望單子入之待下批牌招先入侍後謝恩
정조 17년
兵曹口傳政事以金益彬爲宣傳官口傳再政副護軍李潤禧單付
정조 17년
以執義成德雨正言李重蓮牌不進罷職傳旨傳于洪仁浩曰只推與呈告臺諫牌招
정조 17년
李儒敬以備邊司言啓曰本司武郞廳朴廷宅奔走勤仕已滿十五朔依例六品遷轉事捧承傳施行何如傳曰允
정조 17년
李儒敬以御營廳言啓曰本廳千摠金光運身病甚重勢難察任改差何如傳曰允
정조 17년
洪仁浩以義禁府言啓曰成均館草記內柳誨係是朝官移義禁府處之事允下矣柳誨今方待命拿囚之意敢啓傳曰知道
정조 17년
洪仁浩以刑曹言啓曰因成均館草記試所橫竹儒生徐恭修李漢石移法司照律事命下矣謹按律文則大明律制書有違條有曰凡奉制書有所施行而違者杖一百徐恭修李漢石等無難犯禁於宣諭聖敎之後者誠極痛駭竝依此律勘放之意敢啓傳曰知道
정조 17년
持平南涑校理鄭尙愚副校理尹致性正言李重蓮副修撰高宅謙啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典一行刀割措辭見上答曰不允五字刀割
정조 17년
持平南涑正言李重蓮啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 17년
正言李重蓮啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 17년
行大司諫林濟遠疏曰伏以今年是月仙寢祗謁吉日良辰淸蹕穩旋叨在從班倍切抃祝天道玄遠人事卑近九月雷之不爲災十月雷之必爲災雖未敢知其灼然而苟有可言之事無月不可無時不可災與不災亦何可論乃殿下于是月而有是敎因災求助之意丁寧懇惻只此十行有足以轉災爲祥臣奉讀數回微衷自激噫殿下之所求者乃言也臣請先言言路之弊可乎言路開閉所關何如而噤默之風無如近日大臣以唯諾爲廟謨三司以厭避爲家計百官有司之臣奔走供給而已誠使衮衣無闕馨香日聞以古人憂明慮治之意豈無可言者而媕婀二字便成時義滔滔一世將爲無言之國此其故何也臣歷觀古昔以言獲罪者亦未嘗無其人而雷霆之下昌言尙聞嶺海之際直聲不替此必有精神氣味潛孚默感於刑賞之外而然也殿下光御以後凡係言事之人雖不中理未或加罪此固盛德事而旣未之罪而亦未之用則一例優容自不免訑色拒人之歸而然耶昔人有言曰臣之於君從其意而不從其令歷數朝著平步華膴穩享崇高之人未聞有論一事進一言而能致是者利之所在人情如水只見不言者之爲可好故父兄師友之間一種議論遂以此爲安身立命之妙方互相告誡只自喑啞世道至此良足寒心至於懲討一事大同之論言之無弊故公車日積如塌一本無异乎殿下之不槪於心而洗草付丙便作常規留中還下已成前例夫鴟梟毁卵鳳凰不至則此亦非來諫之道也門將何知乎疏箚騎曹何關乎出納而創出禁條古有是否今於修省之日殿下始按例而求之臣等乃備數而陳之一場警動若將有爲事過之後依舊伈泄此奚足以爲應天以實之道耶臣竊憂之噫國之所以維持者紀綱是已詩不云乎勉勉我王綱紀四方紀綱立則政行而事擧紀綱不立則上陵而下替先正臣李珥嘗以紀綱之在國家譬諸浩氣之在一身蓋謂集義所生有非一事偶合於義而所可襲取故也又以信賞必罰擧直錯枉爲立紀綱之要而本之於人主正大公平之心旨哉言乎所謂紀綱旣非一朝一夕之所可立又非一政令之所可辦雖督之以律令威之以斧鉞若不以大公至正之心爲其主宰則亦無以風礪一世振肅百僚向者許多卿宰之一番處分未必非振頹綱之一助而此不過先正所謂一事之偶合者也殿下必欲立此紀綱則盍亦反其本也噫爵祿者人君馭下之大柄也于以礪世而磨鈍于以進賢而勸能鼓舞興作之竗默存乎其間從古明君誼辟亦未嘗不愼惜名器國朝人才之盛必稱穆陵之世而謹稽羹墻錄正二品以上僅爲十五六人文官嘉善未滿二十人雖以古名臣金繼輝之淸名重望尙不免有吾亦參判之諺此何等難愼而在宥四十年之間庶事無間百度惟貞干戈玉帛燦然備具此書經所以有官不畢備之訓也式至今日公器屑越緋玉滿路貂金盈廷如臣賤品亦已備數於宰班之末則他又可知也夫朝而執政柄暮而握文衡出則盤礡於承宣之地入則翶翔於訏謨之場者未必皆通才達識則此已可惜而資級元無等節官職任他擸掇得年稍多立朝頗久則雖百無一長之人節次推遷亦足以搏得崇顯而位著之苟艱愈往愈甚中朝之嘆每發於無人古聖王設官分職之意恐不亶如是也守宰所以任民事而乍授旋改曾無委任之效臺閣將以懋言責而蹔膺卽遞已成輪差之窠雜岐竝進而淆亂甚矣倖門莫杜而奔竸甚矣書曰任官惟賢位事惟能蓋此兩惟字卽不問方所只取其人之意也苟使一世之人皆知官職之不容虛縻名位之不可冒占稍思自好之道永絶倖占之望則其爲世道之益當何如也噫義理不明人心有陷溺之嘆論議多岐朝象有潰裂之憂右文爲治而庠塾無誦習之聲恤民是務而閭衖有愁苦之色百爲之因循庶務之叢脞非臣更僕所可畢陳而悠悠萬事都不外於聖人方寸之地妙理活法舍此何求惟我殿下學貫三古智周萬物精粗洪纖觸事融朗天德王道直是已分內事臣以久叨論思多在近密之故竊有所仰揣萬一者每嘗私喜曰吾君聖君何事不做繼又自憂曰及此不做更待何日臣之此言亶出片片赤心噫漢武不過多慾之主而欲求仙則窮極蓬瀛而後已欲用兵則掃盪朔漠而後已心之所到期於必成此先儒所以許其志氣者也況以上聖之資毋懷苟安之心則一番整頓卽一轉移間事殿下何憚而不欲有爲乎聖賢之學必以立志爲先一志先定百事可集臣於近來數件事亦有以知殿下之必有爲也何則夫髢髻微事也乘轎小禁也而幾年流弊痛革於一號令之間天下之人莫敢違誤以此心力以此政法推廣乎遠大者雍熙之治便可蹴到若夫言路紀綱官方等事只是小小節目特殿下忸於姑息而不肯措諸事而已噫歲月不駐志氣易衰激昻奮發之意漸不如初彌縫苟且之念因以成習臨機而每欠夬斷遇事而終未揮霍雖有大有爲之資汔無大有爲之實周旋於牽架之中優游於節目之間姑以是賁飾治具酬酢世務而已則此非所望於聖明者也如臣粗淺未嘗涉漢儒傅會之論則雖未知何如而招災何如而弭災而卿雲景星只在於人主一念幸殿下勿以人廢言也仍伏念臣於見職自夫通擬之初已有難冒之義臺言峻發斷以乖格去就一款和非可論以懲討而一出以陪扈而再出雖晏然若無故者區區情勢固自如也今此陳列非敢以言官自居只附於工師𥊍御之箴而已則寅緣事會冒沒蹲仍竊恐仰累於四維之治玆敢略控乞被俯諒劃卽鐫免俾存廉防卽臣之大願也臣不任云云答曰省疏具悉所陳當留意卿其勿辭行公
정조 17년
司諫魚用謙疏曰伏以禮省先寢孝展親酌鑾蹕穩旋玉體彌康臣民攢頌率普惟均臣敬奉聖旨下者以轟雷燁光無異盛夏聖心祗懼辭敎惻怛思聞匡輔之論庸裨修省之策十行誕敷群聽咸聳臣誠知慮淺短見識魯莽顧無足以仰塞明旨而愚忠所感不顧蕪拙略陳瞽說以備澄省惟聖明裁察焉嗚呼今日之所可言者固不可殫數而臣愚之所嘗慨恨於中者惟我殿下以天縱之聖臨君師之位勵精圖理已近卄載于玆而奈之何治有未徯漸不如初姑以一二事言之朝象媮惰大小恬嬉智者工於謀身愚者安於隨衆明日之安危不暇深慮目前之得失先入商量臨事則巧避者爲能當官則苟度者爲治簿書期會固是末節而廟堂之覆奏尙多淹滯月六賓對便成文具而筵席之建白寂無可聞致使今日國事體貌不立紀綱不張浸浸然莫可振救者亦豈一時之故哉上下之所漸漬耳目之所薰成其來固已久矣臣愚死罪不能無憾於天地之大者優待臺閣恢張言路卽殿下之初政所勵而近者則合啓之無批懲討之有禁非復前日之包容矣愼重爵賞斟量人器卽殿下之初政所務而近者則濫觴之無漸寵擢之或僭非復前日之注措矣過於恢蕩則隄防隨壞釁孽生心隆於涵貸則霜氷不戒變怪層出以至義理有湮晦之憂世道無寧靖之期其爲今日國家之憂孰有大於此者而上天之所以示警於殿下若彼其丁寧戒告則宜殿下之惕然改圖淵然遠覽將有以懲創淬勵挽回至治而以求助於臣隣也古人有言曰知得如此是病卽不如此便是藥然則爲今之計者無他奮發聖志飭勵群工上下交警汛滌弊政惟一反前日之爲而已然臣亦嘗聞古人之說則天下之事無一不本於人主之一心必先正心而萬事自正臣愚死罪未敢知殿下之所以治心者或不免有少忽而向所謂數者之不克徯志有如斯乎臣竊覸殿下學冠千古道徹天人知周萬物心與理會其於誠意正心之工寧或有一毫未盡之慮而第於應事之際威怒或激而有所未當辭氣或遽而有所過中則此殆本源之地涵養有所未純省察有所未盡孟子所謂發於其心害於其政者豈非殿下之所當戒乎亦願殿下加意於居敬之工益勉於愼獨之要使一心之全體大用粹然一出於天理之正而一動一靜之間未嘗有毫釐之間斷則堯舜之治將致於朞月之間夫何患乎弊政之未祛而治化之未隆乎惟殿下懋哉懋哉臣受恩罔極猥蒙簡拔待罪諫職亦已旬日而未嘗一進忠言以裨聖德辜負之罪無所自贖而今玆應旨一語亦涉草草惶隕愧恧罔知攸措然常談之中至理亦寓亦願殿下毋以其言微而廢其忠懇則千萬幸甚疏上未徹召牌際下玆敢隨詣祗獻恭俟裁擇焉臣無任云云省疏具悉所陳當留意
정조 17년
副校理尹致性疏曰伏以仙陵祗拜聖孝克伸日吉辰良鑾蹕穩返區區下情曷勝歡抃仍伏念臣於本職豈有一分承膺之勢而飭敎荐降逃遁不得黽勉祗肅以至奔走陪扈冒沒淹直臣方俯仰慙惶之不暇何敢以論思自居而迺者我殿下誕宣十行德音不以霜信之稍遲或忽轟燁之示警藹然求助之盛溢於絲綸之間大哉至哉是足以格回天心迓續休命臣愚區區竊不勝欽仰攢祝之至第伏惟念我殿下聖智天縱問學日新修齊治平之大經大法燦然具備而義理精微洞見大原嵬嵬乎非在廷群下所敢仰測則宜其世躋熙皞化臻隆洽三五盛際庶可挽回於今日而廾載臨御一念憂勤尙未徯從欲之治者何哉臣愚死罪竊恐虞舜之執中而未免欽恤之太寬箕疇之建極而有時恢蕩之或過當斷而不斷尙稽鯨鯢之誅討當嚴而不嚴以啓蟣蝨之覬覦此豈今日臣工所仰望於殿下也哉臣本踪地僻陋聞見聾瞽凡係時政官邪有不敢一一指陳而廊廟具瞻之位未聞有嘉言宏謨之夾贊化理對揚倚毗而雖於簿書期會之末每勤自上之董飭銓衡進退之地未見其一政一望之激揚頹俗協允公議而至於守宰差除之際屢煩政望之還下此固已萬萬憂慨處而甚至有乘其獨政下體拂拭之聖恩急於濟私乃敢注擬之太偏政紙一出萬目俱駭世道至此寧不寒心三司之臣旣任言責則其選顧不重歟雖以昨下傳敎觀之當此恐懼修省之時乃以各陳良箴之意飭諭於三司之臣要以爲裨補之資其所責任尤爲何如而挽近以來瀛選不古取捨不公薰蕕相混涇渭莫辨至使一代負望之才彦擧懷若浼之志金華一步便成鐵限而如臣譾劣苟然充員則尙何望備顧問而資啓沃哉臺閣風采尙矣無論而一自通選稍廣或有以猥瑣之辭登諸章奏之間殿下雖以擇蕘之意輒賜優容而乃至前銜疏之或因逞憾或出希覬迭投公車章皇屑越貽羞朝廷莫此爲甚臣謂此等疏章之語涉挾雜者自喉院退却宜矣臣不敢自附言事而草草數語亶出於獻曝之微忱伏乞聖明留神裁察焉臣無任云云二字缺省疏具悉所陳當留意
정조 17년
癸丑九月初九日卯時上御春塘臺隨駕將士別試射將官軍兵頒賞入侍時行都承旨洪明浩行左承旨李儒敬右承旨洪仁浩左副承旨兪漢寧右副承旨南公轍同副承旨李東稷假注書宋知濂洪樂游記注官承膺祚記事官徐有聞一提學鄭民始檢校直提學徐有防徐鼎修原任直閣尹行任檢校直閣徐榮輔原任直閣金祖淳以次侍立上具戎服乘輿出交泰門由永淸門明政門明光門靑陽門至春塘臺降輿陞座上曰兵判及宣傳官只參現其外節次竝置之仍敎明浩漢寧公轍東稷曰承旨分詣各營軍兵領賞處與各其營將臣眼同頒賞後軍兵則直爲出送將臣各率應射將官上來參現之意分付可也儒敬曰親臨試射事體何等至重而不但侍衛之不得整齊宣傳官擧行亦極駭然本兵長不能申飭誠極未安兵曹判書鄭好仁推考何如上曰依爲之出擧條漢寧跪告宰樞執鼓上曰試官及應射宗宰肅拜後升殿可也考官判府事朴宗岳右議政金憙行司直李文源行副護軍李得濟刑曹參議鄭致淳行副護軍尹範行都摠經歷金翰周以次進伏宗岳憙等曰陵幸時玉體勞動旣多日間聖體若何上曰一樣矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣宗岳等曰中宮殿氣候何如上曰一樣矣憙曰昨日轟燁之聲雖異收藏之節而十行求助之敎字字懇惻臣等不勝欽仰之至三司諸臣之昌言嘉謨方切側聽而如臣無似之質忝在大官之列尙無一言一事之補裨治化者早賜斥退然後亦可爲修省之一端矣上曰過矣過矣雖非十月乖於常道故昨果有求助之言而中書故事大臣必以責勉爲先次及引義而如非十月則大臣不當辭免之意曾有下敎故昨日之別下傳敎者此也卿之所奏誠萬萬過當矣憙曰今於求助之下區區所仰望者卽實效二字矣宗岳曰右相已有所奏而昨下十行綸綍求助之敎誠不勝萬萬欽仰矣上曰試官申應周代行副護軍趙圭鎭爲之出榻敎上曰丹楓亭試官朴判府事李得濟金翰周進去不老門試官刑曹參議鄭致淳副護軍尹範行進去上曰不老門命官以行司直李文源爲之出榻敎上曰都承旨洪明浩遞差出榻敎上曰試所進去同副承旨許遞前望單子入之待下批牌招先入侍後謝恩出榻敎上曰今日宣傳官擧行萬萬駭然至於節次間事致使自上提飭終朝酬應揆以國體是豈成說兵判爲先記過拿入承傳及行首宣傳官一竝拿入可也拿入訖上敎好仁曰親臨試射何等體重而帳殿擧行全不成樣身爲本兵之長又在侍衛之列目見宣傳官擧行之駭忽無一言開口董飭其委折詳奏司也好仁曰宣傳官擧行萬萬駭然屢勤飭諭而忝在本兵未能申飭嚴敎之下無辭可達矣上曰今日擧措之駭瞻事當嚴處而姑此參酌欲觀嗣後擧行而又復若此決棍斷不饒貸以此知悉上敎宣傳官李潤禧等曰莫重帳殿擧行駭然甚矣初欲嚴繩姑示薄勘後勿如前可也仍命書榻敎曰行首宣傳官李潤禧爲先汰去令該曹口傳差出敎好仁曰宣傳官梁埉尹養儉李甲會洪栒分輕重自兵曹從重決棍可也命竝拿出又命仁浩書榻敎曰試所進去都承旨許遞前望單子入之待下批牌招先入侍後謝恩又命書榻敎曰丹楓亭試官李潤禧令該曹口傳付軍職命書榻敎曰五衛將未差之代前五衛將鄭元大仍任漢寧跪告矢數執鼓畢射訖上曰帳殿應射得中人依判下施賞其中直赴人宣傳官呼新來進退可也公轍曰親臨頒賞事體至重軍器寺弓箭多數待令之意自本院昨已申飭而上弦弓數甚不足以致頒給之遲滯其所擧行極爲稽忽該寺提調從重推考該色郞廳所當重勘而本院請推之外無他可施之罰何以爲之乎上曰提調爲先推考該色郞廳嚴棍懲勵可也上乘輿由靑陽門明光門入延生門還內諸臣以次退出
정조 17년
行都承旨徐邁修坐行左承旨李儒敬坐直右承旨洪仁浩坐左副承旨兪漢寧坐直右副承旨南公轍內閣直同副承旨金祖淳坐注書二員未差假注書宋知濂仕洪樂游仕直事變假注書李弘達仕
정조 17년
李儒敬以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
李儒敬啓曰備邊司郞廳來言今日賓廳日次而領議政洪樂性左議政金履素右議政金憙俱有身病不得來會云矣敢啓傳曰知道
정조 17년
兵曹口傳政事副司直徐鼎修單付
정조 17년
以陞補過限不爲大司成禁推現告傳于金祖淳曰尙今過限雖甚駭然聞其事實似皆然徐榮輔則旣値盛暑例停之時沈煥之則近果難於供職餘則未肅拜云現告竝分揀大司成沈煥之本職許遞政官牌招開政差出待下批卽爲擧行事分付
정조 17년
以掌令權儐持平趙恒鎭獻納崔獻重牌不進罷職傳旨傳于洪仁浩曰只推更爲牌招
정조 17년
洪仁浩啓曰大司憲曺允大持平南涑呈辭執義成德雨掌令權儐持平趙恒鎭傳旨未下掌令姜鳳瑞在外監察茶時之意敢啓傳曰知道
정조 17년
有政吏批判書金思穆進參判未差參議李勉兢牌不進左副承旨兪漢寧進啓曰大司成今當差出而擬望之人乏少外任竝擬何如傳曰允以丁範祖爲吏曹參判李周顯爲執義高宅謙爲司諫鄭大容爲大司成李文源爲知經筵李集斗爲同義禁安春君爲司饔提調鄭履玉爲軍資正申翼顯爲禁府都事朴正圭爲司饔奉事譯官朴致倫今超通政加資事承傳
정조 17년
兵批判書鄭好仁進參判申光履病參議睦萬中入直進參知李師濂病行左承旨李儒敬進李敬一爲副摠管洪樂恒爲曹司衛將許炫爲忠翊將李東善趙恩鍚爲宣傳官副護軍魚用謙副司直洪明浩沈渙之李東稷同知金商振金富興竝單付五衛將鄭元大仍任事承傳
정조 17년
徐邁修以成均館同知館事意啓曰四學學製分四等設行而若有過限之事則當等季朔旬間自本館草記事曾有定式矣旣接四學牒報則兼中學敎授洪秀晩兼南學敎授李肇源兼西學敎授李相璜未肅拜兼東學敎授魚用謙時帶臺職當等學製俱不得設行云令政院稟旨擧行何如傳曰時帶臺職人本職許遞使之明日設行未肅拜人亦爲牌招一體明日設行可也
정조 17년
以中學敎授洪秀晩南學敎授李肇源牌不進罷職傳旨傳于金祖淳曰只推更爲牌招
정조 17년
兪漢寧啓曰西學敎授李相璜飭敎之下謂有情勢屢度摧促終不出肅事體所在萬萬駭然所當重勘而本院請推之外無他可施之罰何以爲之敢稟傳曰焉敢若此嚴飭承牌
정조 17년
李儒敬以兵曹言啓曰依下敎宣傳官尹養儉決棍十五度汰去梁埉盧尙樞洪栒李甲會金峻岳各決棍七度司鑰尹長裕決棍五度之意敢啓傳曰允
정조 17년
兪漢寧以漢城府言啓曰壬子式帳籍今春當爲藏置於江都而待秋擧行事筵稟蒙允矣今則秋節已屆發遣本府郞廳持往江都藏置曝灑等事依前擧行而帳籍封裹雜物令各該可進排領去官吏所騎馬及帳籍載運馬亦令該曹題給何如傳曰待來式一體擧行可也
정조 17년
司譯院啓目粘司譯院前銜李時升等上言云云嶺南席子京作貢事亦得以得其說是白如乎席子本係歲幣中一種則移作本院貢物名色得宜上裁何如判付啓近來上言率多猥雜而此上言段不待回啓措辭判下者向筵旣與卿有所酬酢大抵使於四方固難其才不辱君命尤難其人每令另擇差送意豈徒然而使臣雖得人以今譯舌之貌樣何以責金慶門李樞輩之事業乎脫有宣力之事其肯有能爲者乎此正非不爲卽不能若是而旣命救其弊旋又蔑其實則大非示信之義卿之諸條論列必有意見之料量者歲弊作貢事卿須於一兩日內上來與本院提擧及籌司有司貢市諸堂會于本司詳問便否於譯官市民以爲指一決處後回啓之地爲旀其餘條件竝只依回啓施行爲旀都民之重者曰貢人也曰市民也市民之凋弊亦莫甚焉通同發賣一款非不知渠輩之渴急而大臣筵奏亦出於爲民更令廟堂往復大臣以待其回其前見則且況六矣廛關係尤不輕立廛布廛之特恩越包出於不得已也回啓中漸次闊挾云云姑難輕議是如乎自朝家視之欲令安生樂業譯與市奚間以此意曉諭譯官等爲旀別包事段爲念商譯之失利前此飭敎何等嚴明則近果更爲生弊有此條陳乎卿於上來時査考備局文書如有不當冒越而冒越者當該堂上草記論罪此後段申加嚴飭俾有實效爲良如敎向聞領府事之言已知其譯院事務之積滯方欲收拾之際卿乃代其代矣卿亦以從近考試已有筵奏見今日氣不至寒冷兼因本院釐弊一款有上來之命未及收拾者一竝收拾爲可